CELEX ID: 32012R0070
Publication Date: 2012-01-18

Document:
EUROPOS PARLAMENTO IR TARYBOS REGLAMENTAS (ES) Nr. 70/2012
2012 m. sausio 18 d.
dėl krovinių vežimo keliais statistinių ataskaitų
(nauja redakcija)
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 338 straipsnio 1 dalį,
atsižvelgdami į Europos Komisijos pasiūlymą,
perdavus įstatymo galią turinčio teisės akto projektą nacionaliniams parlamentams,
laikydamiesi įprastos teisėkūros procedūros (1),
kadangi:
(1)
1998 m. gegužės 25 d. Tarybos reglamentas (EB) Nr. 1172/98 dėl krovinių vežimo keliais statistinių ataskaitų (2) buvo keletą kartų iš esmės keičiamas. Kadangi reikia padaryti daugiau pakeitimų, aiškumo sumetimais reikėtų parengti naują to reglamento redakciją;
(2)
kad galėtų atlikti jai patikėtas užduotis įgyvendinant bendrą transporto politiką, Komisijai reikėtų turėti palyginamųjų, patikimų, laiko atžvilgiu suderintų, reguliariai teikiamų ir išsamių statistinių duomenų apie krovinių vežimo keliais Sąjungoje registruotomis transporto priemonėmis mastą ir raidą bei šiam vežimui skirtų transporto priemonių panaudojimo mastą;
(3)
reikia rinkti išsamius regioninius statistinius duomenis ir apie krovinių vežimą, ir apie transporto priemonių reisus;
(4)
dėl to tikslinga užtikrinti, kad Sąjungos vidaus transporto regioninė kilmė ir paskirtis būtų apibūdinta remiantis tuo pačiu pagrindu kaip ir nacionalinis transportas, ir nustatyti krovinių vežimo bei transporto priemonių reisų tarpusavio ryšį įvertinant šiam vežimui skirtų transporto priemonių panaudojimo mastą;
(5)
pagal subsidiarumo principą bendri statistikos standartai, suteikiantys galimybę teikti suderintą informaciją, gali būti sėkmingiau kuriami tik Sąjungos mastu, o kiekvienos valstybės narės duomenys bus renkami vadovaujant žinyboms ir institucijoms, atsakingoms už oficialios statistikos sudarymą;
(6)
2009 m. kovo 11 d. Europos Parlamento ir Tarybos reglamente (EB) Nr. 223/2009 dėl Bendrijos statistikos (3) pateikiami šiame reglamente išdėstytų nuostatų pagrindai, ypač susiję su galimybe naudotis administracinių duomenų šaltiniais, turimų išteklių ekonominiu efektyvumu ir su statistiniais duomenimis susijusiu konfidencialumu;
(7)
kad būtų galima įvertinti bendrą rezultatų tikslumą, reikia įtraukti ir individualius duomenis, kai tik jie padaromi anonimiškais;
(8)
svarbu užtikrinti, kad statistinė informacija būtų tinkamai platinama;
(9)
atsižvelgiant į specialią geografinę Maltos padėtį, jos trumpus kelių transporto priemonių reisus, jos ribotą kelių tinklą ir neproporcingą naštą, kurią Maltos institucijoms užkrautų tokių duomenų rinkimas, Maltai reikėtų numatyti nukrypti leidžiančią nuostatą;
(10)
siekiant atsižvelgti į ekonomikos ir technologijų raidą, pagal Sutarties dėl Europos Sąjungos veikimo 290 straipsnį Komisijai turėtų būti suteikti įgaliojimai priimti teisės aktus, susijusius su I priedo 1 dalies atnaujinimu, išskyrus bet kokius pakeitimus dėl reikalaujamos informacijos teikimo pasirinktinio pobūdžio, ir su II-VII priedų pritaikymu. Ypač svarbu, kad Komisija parengiamųjų darbų metu tinkamai konsultuotųsi, įskaitant konsultacijas ekspertų lygmeniu. Ruošdama ir rengdama deleguotuosius aktus Komisija turėtų užtikrinti, kad susiję dokumentai būtų tuo pačiu metu tinkamai laiku persiųsti Europos Parlamentui ir Tarybai;
(11)
siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis 2011 m. vasario 16 d. Europos Parlamento ir Tarybos reglamento (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (4),
PRIĖMĖ ŠĮ REGLAMENTĄ:
1 straipsnis
Paskirtis ir taikymo sritis
1. Kiekviena valstybė narė renka Sąjungos statistinius duomenis apie krovinių vežimą keliais toje valstybėje narėje registruotomis kelių transporto priemonėmis ir apie tokių transporto priemonių atliktus reisus.
2. Šis reglamentas taikomas krovinių pervežimui keliais, išskyrus vežimą:
a)
krovininėmis kelių transporto priemonėmis, kurių leistinas svoris ar matmenys viršija atitinkamos valstybės narės paprastai leidžiamas ribas;
b)
žemės ūkio transporto priemonėmis, karinėmis transporto priemonėmis ir centrinės arba vietos valdžios institucijoms priklausančiomis transporto priemonėmis, išskyrus krovinines kelių transporto priemones, priklausančias valstybinėms įmonėms ir ypač geležinkelio įmonėms.
Kiekviena valstybė narė gali netaikyti šio reglamento krovininėms kelių transporto priemonėms, kurių keliamoji galia arba maksimalus leistinas pakrauto automobilio svoris neviršija tam tikros ribos. Ši riba, taikoma pavienei motorinei transporto priemonei, negali viršyti 3,5 tonos keliamosios galios arba 6 tonų maksimalaus leistino svorio.
3. Šis reglamentas netaikomas Maltai, jei Maltoje registruotų krovininių kelių transporto priemonių, kurios turi tarptautinio krovinių vežimo kelių transporto priemonėmis licencijas, yra ne daugiau kaip 400. Šiuo tikslu Malta kiekvienais metais nurodo Eurostatui, kiek krovininių kelių transporto priemonių turi tarptautinio krovinių vežimo kelių transporto priemonėmis licencijas, ne vėliau kaip iki kitų metų, kurie eina po metų, su kuriais susijęs pateikiamas kelių transporto priemonių skaičius, kovo mėn. pabaigos.
2 straipsnis
Apibrėžtys
Šiame reglamente taikomos tokios apibrėžtys:
a) krovinių vežimas keliais- visoks krovinių vežimas krovininėmis kelių transporto priemonėmis;
b) kelių transporto priemonė- kelių transporto priemonė, turinti variklį, kaip vienintelį varomosios jėgos šaltinį, kuri yra paprastai naudojama vežti keliais žmones arba krovinius ar vilkti keliais transporto priemones, naudojamas vežti žmones arba krovinius;
c) kelių transporto priemonė kroviniams vežti- kelių transporto priemonė, sukonstruota tiktai arba visų pirma kroviniams vežti (sunkvežimis, priekaba, puspriekabė);
d) krovininė kelių transporto priemonė- bet kuri pavienė transporto priemonė arba kelių transporto priemonių junginys, būtent autotraukinys arba sujungtoji transporto priemonė, sukonstruota kroviniams vežti;
e) sunkvežimis- nelanksti kelių transporto priemonė, sukonstruota tiktai arba visų pirma kroviniams vežti;
f) vilkikas- kelių transporto priemonė, sukonstruota tiktai arba visų pirma kitoms, varomosios galios neturinčioms transporto priemonėms (dažniausiai puspriekabėms) vilkti;
g) priekaba- kelių transporto priemonė kroviniams vežti, sukonstruota taip, kad ją galėtų vilkti kelių transporto priemonė;
h) puspriekabė- kelių transporto priemonė kroviniams vežti be priekinės ašies, sukonstruota taip, kad tos transporto priemonės dalis arba didesnė jos bendrojo svorio dalis remiasi ant vilkiko;
i) sujungta transporto priemonė- vilkikas, sujungtas su puspriekabe;
j) autotraukinys- krovininė kelių transporto priemonė, sujungta su priekaba, arba sujungta transporto priemonė su papildomai prijungta priekaba;
k) registruotas- įrašytas į valstybės narės oficialios įstaigos tvarkomą kelių transporto priemonių registrą, neatsižvelgiant į tai, ar registruojant išduodamas ir registracinio numerio ženklas.
Vežant kelių transporto priemonių junginiu, būtent autotraukiniu arba sujungta transporto priemone, kurioje krovininė kelių transporto priemonė ir priekaba arba puspriekabė yra registruotos skirtingose šalyse, visa transporto priemonė laikoma registruota toje šalyje, kurioje registruota krovininė kelių transporto priemonė;
l) keliamoji galia- transporto priemonę įregistravusios šalies kompetentingos institucijos pripažintas maksimalus leistinas krovinio svoris.
Jei krovininė kelių transporto priemonė yra iš sunkvežimio ir priekabos sudarytas autotraukinys, to autotraukinio keliamoji galia yra sunkvežimio ir priekabos keliamosios galios suma;
m) maksimalus leistinas svoris- bendras nejudančios ir parengtos kelionei transporto priemonės (arba transporto priemonių junginio) ir tą transporto priemonę įregistravusios šalies kompetentingos institucijos pripažintas leistinas krovinio svoris;
n) Eurostatas- Komisijos padalinys, atsakingas už Komisijai priklausančias vykdyti Sąjungos statistikos rengimo užduotis.
3 straipsnis
Duomenų rinkimas
1. Valstybės narės renka statistinius duomenis, susijusius su šiomis sritimis:
a)
transporto priemone;
b)
reisu;
c)
kroviniais.
2. Kiekvienos srities statistiniai kintamieji rodikliai, jų apibrėžimas ir lygmenys pagal jų skirstymui taikomą klasifikaciją yra pateikti I-VII prieduose.
3. Nustatydamos statistinių duomenų rinkimo būdą, valstybės narės atsisako atlikti prie valstybių narių sienų bet kokius formalumus.
4. Komisijai pagal 8 straipsnį suteikiami įgaliojimai prireikus priimti deleguotuosius aktus dėl I priedo 1 dalies atnaujinimo vien tik siekiant atsižvelgti į ekonomikos ir technologijų raidą, išskyrus bet kokius pakeitimus, susijusius su renkamų duomenų teikimo pasirinktiniu pobūdžiu.
Komisijai taip pat pagal 8 straipsnį suteikiami įgaliojimai prireikus priimti deleguotuosius aktus, susijusius su II-VII priedų pritaikymu siekiant atsižvelgti į ekonomikos ir technologijų raidą.
Komisija, naudodamasi pagal šią dalį suteiktais įgaliojimais, užtikrina, kad priimtais deleguotaisiais aktais valstybėms narėms ir duomenis teikiančioms tarnyboms nebūtų užkraunama didelės papildomos administracinės naštos.
4 straipsnis
Statistinių rezultatų tikslumas
Valstybės narės užtikrina, kad jų statistinių duomenų rinkimo ir apdorojimo būdai parengiami taip, kad būtų garantuojama, jog laikantis šio reglamento valstybių narių perduoti statistiniai rezultatai yra pakankamai tikslūs ir suteikia Komisijai galimybę turėti palyginamus, patikimus, laiko atžvilgiu suderintus, reguliariai teikiamus ir išsamius statistinius duomenis tuo pat metu atsižvelgiant į valstybių narių kelių transporto struktūrines ypatybes.
Siekdama pirmoje pastraipoje nurodyto tikslo, Komisija parengia įgyvendinimo aktus, kuriuose nustatomos detalios techninės taisyklės, susijusios su reikiamų statistinių duomenų tikslumu. Tie įgyvendinimo aktai priimami laikantis 9 straipsnio 2 dalyje nurodytos nagrinėjimo procedūros.
5 straipsnis
Statistinių rezultatų perdavimas Eurostatui
1. Kiekvieną metų ketvirtį valstybės narės perduoda Eurostatui deramai patikrintus individualius duomenis, atitinkančius 3 straipsnyje nurodytus ir I priede išvardytus kintamuosius rodiklius, nenurodydamos pavardės (pavadinimo), adreso arba registracijos numerio.
Juos perduodant, jei reikia, taip pat pateikiami statistiniai duomenys, susiję su ankstesniais ketvirčiais, kurių duomenys buvo negalutiniai.
2. Komisija, priimdama įgyvendinimo aktus, patvirtina 1 dalyje nurodytų duomenų, įskaitant, jeigu reikia, ir šiais duomenimis pagrįstų statistinių lentelių, perdavimo tvarką. Tie įgyvendinimo aktai priimami laikantis 9 straipsnio 2 dalyje nurodytos nagrinėjimo procedūros.
3. 1 dalyje nurodyti duomenys perduodami per penkis mėnesius nuo kiekvieno ketvirtinio stebėjimo laikotarpio pabaigos.
Pirmą kartą perduodami 1999 m. pirmojo ketvirčio duomenys.
6 straipsnis
Statistinių rezultatų sklaida
Statistiniai rezultatai, susiję su krovinių vežimu keliais, platinami praėjus ne daugiau kaip 12 mėnesių nuo laikotarpio, su kuriuo šie rezultatai susiję, pabaigos.
Komisija, priimdama įgyvendinimo aktus, patvirtina statistinių rezultatų apie krovinių vežimą keliais, įskaitant skleistinų rezultatų struktūrą ir turinį, sklaidos taisykles. Tie įgyvendinimo aktai priimami laikantis 9 straipsnio 2 dalyje nurodytos nagrinėjimo procedūros.
7 straipsnis
Pranešimai
1. Tą pačią dieną arba prieš tai, kai siunčiama pirmojo ketvirčio informacija, valstybės narės perduoda Eurostatui pranešimą apie statistiniams duomenims rinkti naudojamus metodus.
Valstybės narės taip pat perduoda Eurostatui informaciją apie visus statistiniams duomenims rinkti naudojamų metodų didesnius pakeitimus.
2. Valstybės narės kasmet teikia Eurostatui informaciją apie imties dydį, neatsakymo procentą ir apie pagrindinių statistinių rezultatų patikimumą standartinės paklaidos arba pasikliautinųjų paklaidos intervalų forma.
3. Ne vėliau kaip iki 2014 m. gruodžio 31 d. ir po to kas trejus metus Komisija teikia Europos Parlamentui ir Tarybai šio reglamento įgyvendinimo ataskaitą. Toje ataskaitoje visų pirma vertinama perduodamų statistinių duomenų kokybė, duomenų rinkimo metodai, taip pat valstybėms narėms ir duomenis teikiantiesiems tenkanti administracinė našta. Kartu su ataskaita, jei reikia, pateikiami pasiūlymai, kaip pakoreguoti kintamųjų rodiklių sąrašą, kad būtų atsižvelgiama į susijusių projektų, visų pirma tų, kurie susiję su oro tarša, kurią sukelia krovinių vežimas keliais, išvadas.
8 straipsnis
Naudojimasis įgaliojimais
1. Komisijai suteikiami įgaliojimai priimti deleguotuosius aktus laikantis šiame straipsnyje nustatytų sąlygų.
2. 3 straipsnio 4 dalyje nurodyti įgaliojimai Komisijai suteikiami penkerių metų laikotarpiui nuo 2012 m. vasario 23 d. Komisija parengia ataskaitą dėl įgaliojimų suteikimo likus ne mažiau kaip devyniems mėnesiams iki penkerių metų laikotarpio pabaigos. Įgaliojimų suteikimas automatiškai pratęsiamas tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno tokio laikotarpio pabaigos.
3. Europos Parlamentas arba Taryba gali bet kuriuo metu atšaukti 3 straipsnio 4 dalyje nurodytų įgaliojimų suteikimą. Sprendimu dėl atšaukimo nutraukiamas tame sprendime nurodytų įgaliojimų suteikimas. Jis įsigalioja kitą dieną po sprendimo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų teisėtumui.
4. Kai tik Komisija priima deleguotąjį aktą, apie tai ji tuo pačiu metu praneša Europos Parlamentui ir Tarybai.
5. Pagal 3 straipsnio 4 dalį priimtas deleguotasis aktas įsigalioja tik tuomet, jei per du mėnesius nuo pranešimo apie jį Europos Parlamentui ir Tarybai dienos nei Europos Parlamentas, nei Taryba nepareiškė prieštaravimų, arba jeigu iki to laikotarpio pabaigos tiek Europos Parlamentas, tiek Taryba pranešė Komisijai, kad jie nepareikš prieštaravimų. Europos Parlamento arba Tarybos iniciatyva tas laikotarpis pratęsiamas dviem mėnesiams.
9 straipsnis
Komiteto procedūra
1. Komisijai padeda Europos statistikos sistemos komitetas, įsteigtas pagal Reglamentą (EB) Nr. 223/2009. Tas komitetas - komitetas, kaip apibrėžta Reglamente (ES) Nr. 182/2011.
2. Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
10 straipsnis
Panaikinimas
Reglamentas (EB) Nr. 1172/98 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal IX priede pateiktą atitikties lentelę.
11 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre 2012 m. sausio 18 d.

EuroVoc Classification:
Level 1: 100150
100154
100144
100146
Level 2: 100237
100239
100174
100190
100223
100238
Level 3: 5769
2181
2015
5640
2494
4539
4488
4256
All Descriptors: 1895
2198
3090
4258
4509
4533
5334
5589
5908
6030